雨中陪子瞻同顔復長官送梁燾學士舟行歸汶上
作者：蘇轍
朝代：宋

paragraphs: 客從南方來，信宿北方去。
手棹木蘭舟，不顧長江雨。
江昏氣陰黑，雨落無朝暮。
肅肅赴波濤，濛濛暗洲渚。
微凉入窗闔，斜吹濕蕉苧。
漂灑正紛紜，談笑方容與。
不知江路長，但覺青山鶩。
客去浩難追，落日平西浦。
東遊本無事，愛此山河古。
周旋樽俎歡，邂逅英豪聚。
茲遊有遺趣，此樂恐宜屢。
賤仕迫程期，遷延防譴怒。
秋風日已至，輕舸行當具。
陰森古城曲，蒼莽交流處。
懸知別時念，將行重回顧。
非緣一寸祿，應作三年住。